
Betegtájékoztató: Információk a felhasználó számára
Ropinirole SaneXcel 2 mg retard tabletta

Ropinirole SaneXcel 4 mg retard tabletta

Ropinirole SaneXcel 8 mg retard tabletta

ropinirol

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1. Milyen típusú gyógyszer a Ropinirole SaneXcel retard tabletta (a továbbiakban: Ropinirole SaneXcel) és milyen betegségek esetén alkalmazható?

2. Tudnivalók a Ropinirole SaneXcel szedése előtt

3.
Hogyan kell szedni a Ropinirole SaneXcel-t?

4.
Lehetséges mellékhatások

5.
Hogyan kell a Ropinirole SaneXcel-t tárolni?

6.
A csomagolás tartalma és egyéb információk
1. Milyen típusú gyógyszer a Ropinirole SaneXcel és milyen betegségek esetén alkalmazható?

A Ropinirole SaneXcel hatóanyaga a ropinirol, ami az úgynevezett dopamin-agonista gyógyszerek csoportjába tartozik. A dopamin-agonisták a dopaminnak nevezett természetes anyaghoz hasonló módon befolyásolják az agy működését.

A Ropinirole SaneXcel-t Parkinson-kór kezelésére alkalmazzák. 
A Parkinson-kórban szenvedő betegek esetében az agy néhány területén alacsony a dopaminszint. A ropinirolnak hasonló hatásai vannak, mint a természetes dopaminnak, így segít enyhíteni a Parkinson-kór tüneteit.

2. Tudnivalók a Ropinirole SaneXcel retard tabletta szedése előtt

Ne szedje a Ropinirole SaneXcel-t:

· ha allergiás (túlérzékeny) a ropinirolra vagy a gyógyszer (6. pontban felsorolt) egyéb összetevőjére;

· ha súlyos vesebetegsége van;

· ha májbetegségben szenved.

Közölje a kezelőorvosával vagy a gondozását végző egészségügyi szakemberrel, ha úgy gondolja, hogy ezek közül bármelyik vonatkozik Önre.
Figyelmeztetések és óvintézkedések

A Ropinirole SaneXcel szedése előtt beszéljen kezelőorvosával vagy gyógyszerészével:

· ha Ön terhes, vagy úgy gondolja, hogy terhes lehet;

· ha Ön szoptat;

· ha Ön még 18 évesnél fiatalabb;

· ha súlyos szívproblémája van;

· ha súlyos mentális problémái vannak;

· ha Ön korábban bármi szokatlan kényszert és/vagy viselkedést tapasztalt (lásd 4. pont);
· ha bizonyos cukrokra érzékeny (beleértve a tejcukrot [laktóz]).
Tájékoztassa kezelőorvosát, ha olyan tüneteket észlel a ropinirol-kezelés abbahagyása vagy az adag csökkentése esetén, mint depresszió, levertség, szorongás, fáradtságérzés, izzadás vagy fájdalmak (ez a dopamin-agonista megvonási szindróma vagy DAWS néven ismert állapot). Ha a tünetek néhány hétnél tovább fennmaradnak, kezelőorvosának esetleg módosítania kell az Ön kezelését.

Tájékoztassa kezelőorvosát, ha Ön vagy családja/gondozója azt veszi észre, hogy késztetés vagy erős vágy alakul ki Önben olyan viselkedésformák iránt, amelyek nem jellemzőek Önre vagy nem tud ellenállni a késztetésnek, vágynak vagy kísértésnek, hogy olyan tevékenységeket végezzen, amelyek árthatnak Önnek vagy másoknak. Ezeket a viselkedésformákat impulzuskontroll-zavaroknak hívják, ide tartozik a szerencsejáték-függőség, a túlzott mértékű evés vagy költekezés, fokozott szexuális vágy vagy a rendellenesen gyakori szexuális gondolatok/érzések. Kezelőorvosa módosíthatja az Ön által szedett készítmény adagját, vagy leállíthatja a kezelést.
Tájékoztassa kezelőorvosát, ha Ön vagy családja/gondozója azt észleli, hogy időszakosan túlzott aktivitás, emelkedett hangulat vagy ingerlékenység (a mánia tünetei) jelentkeznek Önnél. Ezek előfordulhatnak az impulzuskontroll-zavarok tüneteivel vagy azok nélkül (lásd fentebb). Kezelőorvosa módosíthatja az Ön által szedett készítmény adagját, vagy leállíthatja a kezelést.
➔ Tájékoztassa kezelőorvosát vagy a gondozását végző egészségügyi szakembert, ha úgy gondolja, hogy ezek közül bármelyik Önre vonatkozhat. Kezelőorvosa dönthet úgy, hogy a Ropinirole SaneXcel nem alkalmas az Ön számára, vagy hogy a gyógyszerszedés mellett további egészségügyi vizsgálatokra van szükség.
A Ropinirole SaneXcel szedése alatt

Tájékoztassa kezelőorvosát, ha Ön vagy családja bármilyen szokatlan viselkedést tapasztal (mint a kóros játékszenvedély vagy fokozott szexuális vágy és/vagy viselkedés) a Ropinirole SaneXcel szedése alatt. Kezelőorvosa módosíthatja az Ön által szedett készítmény adagját, vagy leállíthatja a kezelést.
Dohányzás és a Ropinirole SaneXcel
Tájékoztassa kezelőorvosát vagy a gondozását végző egészségügyi szakembert, ha a Ropinirole SaneXcel szedése során elkezd dohányozni, vagy leszokik a dohányzásról. Lehet, hogy kezelőorvosának vagy a gondozását végző egészségügyi szakembernek módosítania kell az adagot.

Egyéb gyógyszerek és a Ropinirole SaneXcel
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint alkalmazni tervezett egyéb gyógyszereiről, beleértve a gyógynövénykészítményeket vagy egyéb, vény nélkül kapható készítményeket is.
Ne felejtse el tájékoztatni kezelőorvosát vagy gyógyszerészét, ha új gyógyszert kezd el szedni a Ropinirole SaneXcel szedése alatt.
Egyes gyógyszerek befolyásolhatják a Ropinirole SaneXcel hatását, vagy növelik a mellékhatások jelentkezésének esélyét. A Ropinirole SaneXcel szintén befolyásolhatja más gyógyszerek hatását.
Ide tartoznak:

· a depresszió kezelésére szolgáló fluvoxamin;
· egyéb pszichiátriai betegségek kezelésére szolgáló gyógyszerek, pl. szulpirid;

· hormonpótló kezelés (HRT);
· metoklopramid, amelyet hányinger és gyomorégés kezelésére alkalmaznak;

· ciprofloxacin vagy enoxacin nevű antibiotikum;
· bármely egyéb, a Parkinson-kór kezelésére adott gyógyszer.

➔Tájékoztassa kezelőorvosát vagy a gondozását végző egészségügyi szakembert, ha bármelyiket ezek közül jelenleg szedi vagy a közelmúltban szedte.

További vérvizsgálatokra lesz szüksége, ha a következő gyógyszereket szedi a Ropinirole SaneXcel-lel egyidőben:
· K-vitamin-antagonista (véralvadás csökkentésére), mint a warfarin;

Az étel, az ital és az alkohol hatása A Ropinirole SaneXcel-re
A Ropinirole SaneXcel étkezés közben, vagy étkezéstől függetlenül egyaránt bevehető, ahogy Önnek megfelel.
Terhesség és szoptatás
A Ropinirole SaneXcel szedése terhesség alatt nem ajánlott, kivéve, ha a kezelőorvos úgy dönt, hogy a Ropinirole SaneXcel szedésével az Ön számára várható előny meghaladja a születendő gyermek esetleges károsodásának kockázatát. 

A Ropinirole SaneXcel szedése a szoptatás alatt nem javasolt, mert befolyásolhatja a tej termelődését.
Azonnal jelezze kezelőorvosának, ha Ön terhes, úgy gondolja, hogy terhes, vagy ha gyermeket szeretne. A kezelőorvosa akkor is ellátja tanáccsal, ha szoptat, vagy szoptatni készül. Kezelőorvosa a Ropinirole SaneXcel szedésének felfüggesztését javasolhatja.
A készítmény hatásai a gépjárművezetéshez és a gépek kezeléséhez szükséges képességekre

A Ropinirole SaneXcel álmosságot okozhat. Rendkívül erős álmosságot is okozhat, és némelyek néha minden előjel nélkül hirtelen elalszanak.
A ropinirol hallucinációkat okozhat (olyan dolgok látása, hallása vagy érzése, melyek a valóságban nincsenek jelen). Ha ilyet tapasztal, ne vezessen gépjárművet és ne kezeljen gépeket.

Ha Önnél ilyen hatás jelentkezne, ne vezessen gépjárművet, ne kezeljen gépet, és kerüljön el minden olyan helyzetet, amikor az álmosságérzet vagy az elalvás Önt (vagy bárki mást) súlyos sérülésnek, esetleg halálos baleset kockázatának teszi ki. Ne vegyen részt ilyen tevékenységekben addig, amíg ez a hatás meg nem szűnik.
Tájékoztassa kezelőorvosát vagy a gondozását végző egészségügyi szakembert, ha ez problémát jelent az Ön számára.

A Ropinirole SaneXcel 2 mg retard tabletta laktózt tartalmaz
A Ropinirole SaneXcel 2 mg retard tabletta laktózt tartalmaz. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

A Ropinirole SaneXcel 4 mg retard tabletta sunset yellow-t (E110) tartalmaz
A Ropinirole SaneXcel 4 mg retard tabletta sunset yellow (E110) nevű színezékanyagot tartalmaz, ami allergiás reakciókat okozhat.

A Ropinirole SaneXcel nátriumot tartalmaz

Ez a készítmény kevesebb mint 1 mmol (23 mg) nátriumot tartalmaz retard tablettánként, azaz gyakorlatilag „nátriummentes”.
3. Hogyan kell szedni a Ropinirole SaneXcel retard tablettát?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.
Ne adja a Ropinirole SaneXcel-t gyermekeknek. A Ropinirole SaneXcel retard tablettát általában nem rendelik 18 évesnél fiatalabbaknak.

Lehet, hogy a Ropinirole SaneXcel-t önmagában adják a Parkinson-kór tüneteinek a kezelésére. Az is előfordulhat, hogy a Ropinirole SaneXcel-t egy másik L-dopa nevű (vagy levodopának is nevezett) gyógyszerrel együtt rendeli el orvosa. Ha L-dopát szed, lehet, hogy irányíthatatlan mozgásokat (diszkinéziát) észlel, amikor elkezdi szedni a Ropinirole SaneXcel-t. Tájékoztassa kezelőorvosát, ha ez előfordul, mivel lehet, hogy kezelőorvosának módosítania kell az Ön által szedett gyógyszerek adagját.
A Ropinirole SaneXcel retard tablettát úgy fejlesztették ki, hogy a hatóanyagát 24 óra alatt adja le. Ha Önnél olyan állapot áll fenn, amelyben a gyógyszer túlságosan gyorsan halad át az Ön szervezetén (például hasmenése van), megeshet, hogy a tabletta nem oldódik fel teljesen és nem feltétlenül fejt ki megfelelő hatást. Előfordulhat, hogy tablettá(ka)t lát a székletében. Ha ez megtörténik, mihamarabb számoljon be erről kezelőorvosának.
Mennyi Ropinirole SaneXcel-t kell szednie?

Időre van szükség ahhoz, hogy az Ön számára legmegfelelőbb adagot meghatározzák. 

A javasolt kezdő adag az első héten naponta egyszer egy Ropinirole SaneXcel 2 mg retard tabletta. A kezelés második hetétől kezdve orvosa az adagot napi egyszer 4 mg Ropinirole SaneXcel tablettára növelheti. Ha Ön nagyon idős, kezelőorvosa lassabban is növelheti az adagot. Ezt követően az orvos addig állíthatja be az adagot, amíg az Ön számára legmegfelelőbb adagot el nem érik. Egyes betegek nagyobb adagot, akár naponta 24 mg Ropinirole SaneXcel retard tablettát szednek.

Ha a kezelés kezdetén olyan mellékhatásokat tapasztal, amelyek nehezen elviselhetők, beszéljen kezelőorvosával. Kezelőorvosa azt tanácsolhatja, hogy váltson alacsonyabb adagú (azonnali hatóanyag-leadású) ropinirol filmtablettára, amit naponta háromszor fog szedni.

Ne vegyen be több Ropinirole SaneXcel-t, mint amennyit kezelőorvosa vagy a gondozását végző egészségügyi szakember javasolt.

Néhány hétig eltarthat, amíg a Ropinirole SaneXcel hatni kezd.
A Ropinirole SaneXcel adagjának bevétele

A Ropinirole SaneXcel-t naponta egyszer vegye be, minden nap ugyanabban az időben.

A Ropinirole SaneXcel retard tablettá(ka)t egészben, egy pohár vízzel nyelje le.

Ne törje el, ne rágja szét vagy ne törje össze a retard tablettá(ka)t – amennyiben mégis megteszi, túladagolás veszélye áll fenn, mivel a hatóanyag túl gyorsan kerül az Ön szervezetébe.

Ha (azonnali hatóanyag-leadású) ropinirol filmtablettákról tér át Ropinirole SaneXcel retard tablettára
Kezelőorvosa a Ropinirole SaneXcel retard tabletta adagját az addig (azonnali hatóanyag-leadású) filmtabletta formájában szedett ropinirol adagja alapján fogja meghatározni. 
A gyógyszerváltás előtti napon az addigi (azonnali hatóanyag-leadású) ropinirol filmtablettát a szokásos rend szerint vegye be. Majd a következő reggel vegye be a Ropinirole SaneXcel retard tablettát, és többet ne szedje a (azonnali hatóanyag-leadású) ropinirol filmtablettát.
Ha az előírtnál több Ropinirole SaneXcel-t vett be

Azonnal vegye fel a kapcsolatot orvossal vagy gyógyszerésszel. Ha lehet, mutassa meg nekik a Ropinirole SaneXcel dobozát. 

Annál, aki az előírtnál több Ropinirole SaneXcel retard tablettát vett be, az alábbi tünetek bármelyike felléphet: émelygés, hányás, szédülés (forgó jellegű érzés), álmosságérzet, szellemi vagy fizikai fáradtság, ájulás, hallucinációk.

Ha elfelejtette bevenni a Ropinirole SaneXcel-t
Ne vegyen be újabb retard tablettát vagy kétszeres adagot a kihagyott adag pótlására. 
Ha egy vagy több napon keresztül elfelejtette bevenni a Ropinirole SaneXcel-t, kérjen tanácsot kezelőorvosától, hogyan kezdje el újból a gyógyszer szedését.

Ha idő előtt abbahagyja a Ropinirole SaneXcel szedését

Ne hagyja abba a Ropinirole SaneXcel szedését, anélkül, hogy beszélne kezelőorvosával.
Szedje a Ropinirole SaneXcel-t addig, ameddig kezelőorvosa vagy a gondozását végző egészségügyi szakember javasolja.
Ne hagyja abba a gyógyszer szedését, hacsak kezelőorvosa vagy a gondozását végző egészségügyi szakember nem javasolja.
Ha hirtelen abbahagyja a Ropinirole SaneXcel szedését, a Parkinson-kór tünetei gyorsan súlyosbodhatnak. A gyógyszerszedés hirtelen abbahagyása miatt súlyos állapot, az úgynevezett. neuroleptikus malignus szindróma alakulhat ki Önnél, amely súlyos egészségügyi kockázatot jelenthet. A következő tünetekkel járhat: izommozgások hiánya (akinézia), izommerevség, láz, ingadozó vérnyomás, szapora szívverés (tahikardia), zavartság, tudatállapot csökkent éberségi szintje (pl. kóma).
Ha abba kell hagynia a Ropinirole SaneXcel szedését, kezelőorvosa fokozatosan fogja lecsökkenteni az adagot.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
A Ropinirole SaneXcel mellékhatásai nagyobb valószínűséggel akkor jelentkeznek, amikor először kezdi el szedni, vagy amikor az adagját éppen megemelték.
Ezek általában enyhék, és kevésbé zavaróak lehetnek, miután egy ideig szedte az adagot.
Ha a mellékhatások miatt aggódik, beszéljen kezelőorvosával.
Nagyon gyakori mellékhatások (10-ből több mint 1 beteget érinthet)
· ájulás;

· álmosságérzet;

· hányinger.

Gyakori mellékhatások (10-ből legfeljebb 1 beteget érinthet)
· hirtelen elalvás az álmosság előzetes érzése nélkül (hirtelen elalvási epizódok);
· olyan dolgok észlelése, melyek valójában nincsenek jelen (hallucinációk);

· hányás;
· szédülés (forgó jellegű érzés);

· gyomorégés;

· hasfájás;

· székrekedés;

· a láb, a lábfej vagy a kéz duzzanata.

Nem gyakori mellékhatások (100-ból legfeljebb 1 beteget érinthet)
· szédülésérzet vagy ájulás, különösen hirtelen felálláskor (ezt a vérnyomás leesése okozza);
· napközben erős álmosság érzése (kóros aluszékonyság);
· mentális problémák, mint delírium (súlyos zavartság), téveszmék (oktalan gondolatok) vagy paranoia (oktalan gyanakvás);
Néhány betegnél előfordulhatnak a következő mellékhatások (a gyakoriságuk nem ismert: a gyakoriság a rendelkezésre álló adatokból nem állapítható meg):
· allergiás reakciók, például a bőrön vörös, viszkető duzzanatok (csalánkiütés), az arc, az ajak, a száj, a nyelv vagy a torok duzzanata, ami nyelési vagy légzési nehézséget okozhat, bőrkiütés vagy erős viszketés (lásd 2. pont);
· a májműködés megváltozása, amely vérvizsgálattal mutatható ki;
· agresszív viselkedés
· a Ropinirole SaneXcel túlzott alkalmazása (a dopaminerg szerek olyan nagyobb adagjai utáni sóvárgás, amelyek meghaladják a mozgással kapcsolatos [motoros] tünetek kontrollálásához szükséges szintet, és amelyet dopamin diszregulációs szindrómának neveznek).
· képtelen ellenállni a késztetésnek, vágynak vagy kísértésnek, hogy olyan cselekedetet végezzen, amely árthat Önnek vagy másoknak, beleértve:

· erős késztetés a túlzott mértékű szerencsejáték iránt a súlyos személyes vagy családi következmények ellenére.

· megváltozott vagy fokozott, Ön vagy mások számára jelentős aggodalomra okot adó szexuális érdeklődés és viselkedés, például fokozott szexuális vágy.

· túlzott mértékű, kontrollálhatatlan vásárlás vagy költekezés.

· falási rohamok (rövid időn belül nagy mennyiségű étel elfogyasztása) vagy kényszeres evés (a normálisnál és az éhség csillapításához szükséges mennyiségnél nagyobb mennyiségű étel elfogyasztása).
· a Ropinirole SaneXcel-lel történő kezelés abbahagyása vagy az adag csökkentése esetén: depresszió, levertség, szorongás, fáradtságérzés, izzadás vagy fájdalom léphet fel (ezt dopamin-agonista megvonási szindrómának vagy DAWS-nak nevezik).

Amennyiben a fenti viselkedésformák közül bármelyiket tapasztalja, beszéljen kezelőorvosával, aki kiválasztja a megfelelő módszert az Ön tüneteinek kezelésére vagy csökkentésére.
Ha a Ropinirole SaneXcel-t L-dopával szedi 
Azoknál a betegeknél, akik a Ropinirole SaneXcel retard tablettát az L-dopával szedik együtt, idővel egyéb mellékhatások is kialakulhatnak:

· az irányíthatatlan mozgás (diszkinézia) nagyon gyakori mellékhatás. Ha Ön L-dopát szed, a Ropinirole SaneXcel szedésének kezdetekor irányíthatatlan mozgásokat (diszkinéziák) tapasztalhat. Ha ez bekövetkezik, szóljon kezelőorvosának, mivel lehet, hogy kezelőorvosának az Ön által szedett gyógyszerek adagját módosítania kell;
· a zavartságérzés gyakori mellékhatás.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. 
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell a Ropinirole SaneXcel-t tárolni?
A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő „EXP” után ne szedje ezt a gyógyszert. A lejárati idő az adott hónap utolsó napjára vonatkozik.

Legfeljebb 25 °C-on tárolandó.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Ropinirole SaneXcel?
· A készítmény hatóanyaga a ropinirol.

Minden Ropinirole SaneXcel 2 mg retard tabletta 2 mg ropinirolnak megfelelő mennyiségű ropinirol-hidrokloridot tartalmaz.
Minden Ropinirole SaneXcel 4 mg retard tabletta 4 mg ropinirolnak megfelelő mennyiségű ropinirol-hidrokloridot tartalmaz.

Minden Ropinirole SaneXcel 8 mg retard tabletta 8 mg ropinirolnak megfelelő mennyiségű ropinirol-hidrokloridot tartalmaz.

· Egyéb összetevők:

· tabletta magja: 
ammónium-metakrilát kopolimer (B-típusú), hipromellóz, nátrium-lauril-szulfát (E487), kopovidon, magnézium-sztearát 

· filmbevonat:

	2 mg retard tabletta
	hipromellóz, vörös vas-oxid (E172), laktóz-monohidrát, titán-dioxid (E171), triacetin

	4 mg retard tabletta
	makrogol 400, hipromellóz, sunset yellow FCF alumínium lakk (E110), titán-dioxid (E171), indigókármin alumínium lakk (E132)

	8 mg retard tabletta
	hipromellóz, vörös vas-oxid (E172), fekete vas-oxid (E172), sárga vas-oxid (E172), makrogol 400, titán-dioxid (E171)


Milyen a Ropinirole SaneXcel retard tabletta külleme és mit tartalmaz a csomagolás?
Ropinirole SaneXcel 2 mg retard tabletta
Rózsaszín, kerek, mindkét oldalán domború, 6,8 ( 0,1 mm átmérőjű és 5,5 ( 0,2 mm vastagságú retard tabletta.

Ropinirole SaneXcel 4 mg retard tabletta
Világosbarna, ovális, mindkét oldalán domború, 12,6 ± 0,1 mm-hosszúságú, 6,6 ( 0,1 mm szélességű és 5,3 ( 0,2 mm vastagságú retard tabletta.

Ropinirole SaneXcel 8 mg retard tabletta
Vörös, ovális, mindkét oldalán domború, 19,2± 0,2 mm hosszúságú, 10,2 ( 0,2 mm szélességű és 5,2 ( 0,2 mm vastagságú retard tabletta.

Minden hatáserősség fehér, átlátszatlan PVC/PCTFE//Al buborékcsomagolásban és dobozban van.
Kiszerelések:

7, 21, 28, 30, 42, 84, 90, 100 darab retard tabletta

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

J.J. Bishop Health a.s.

Rybná 682/14

Staré Město, 110 00 Prague 1
Csehország
Gyártó

Pharmathen S.A.

Dervenakion 6

Pallini 15351

Attiki, Görögország
Pharmathen International S.A

Industrial Park Sapes,

Rodopi Prefecture, Block No 5, Rodopi

69300, Görögország
Ezt a gyógyszert az Európai Gazdasági Térség tagállamaiban az alábbi neveken engedélyezték:

Magyarország
Ropinirole SaneXcel
Lengyelország
Ropinirole SaneXcel
Csehország
Ropinirol SaneXcel
Szlovákia
Ropinirol SaneXcel
Bulgária
Ропинирол SaneXcel
Románia
Ropinirol SaneXcel
Ropinirole SaneXcel 2 mg retard tabletta
OGYI-T-24780/01
7×
átlátszatlan PVC/PCTFE//Al buborékcsomagolásban

OGYI-T-24780/02
21×
átlátszatlan PVC/PCTFE//Al buborékcsomagolásban

OGYI-T-24780/03
28×
átlátszatlan PVC/PCTFE//Al buborékcsomagolásban

OGYI-T-24780/04
30×
átlátszatlan PVC/PCTFE//Al buborékcsomagolásban

OGYI-T-24780/05
42×
átlátszatlan PVC/PCTFE//Al buborékcsomagolásban

OGYI-T-24780/06
84×
átlátszatlan PVC/PCTFE//Al buborékcsomagolásban

OGYI-T-24780/07
90×
átlátszatlan PVC/PCTFE//Al buborékcsomagolásban

OGYI-T-24980/08
100×
átlátszatlan PVC/PCTFE//Al buborékcsomagolásban

Ropinirole SaneXcel 4 mg retard tabletta

OGYI-T-24780/09
7×
átlátszatlan PVC/PCTFE//Al buborékcsomagolásban

OGYI-T-24780/10
21×
átlátszatlan PVC/PCTFE//Al buborékcsomagolásban

OGYI-T-24780/11
28×
átlátszatlan PVC/PCTFE//Al buborékcsomagolásban

OGYI-T-24780/12
30×
átlátszatlan PVC/PCTFE//Al buborékcsomagolásban

OGYI-T-24780/13
42×
átlátszatlan PVC/PCTFE//Al buborékcsomagolásban

OGYI-T-24780/14
84×
átlátszatlan PVC/PCTFE//Al buborékcsomagolásban

OGYI-T-24780/15
90×
átlátszatlan PVC/PCTFE//Al buborékcsomagolásban

OGYI-T-24980/16
100×
átlátszatlan PVC/PCTFE//Al buborékcsomagolásban

Ropinirole SaneXcel 8 mg retard tabletta

OGYI-T-24780/17
7×
átlátszatlan PVC/PCTFE//Al buborékcsomagolásban

OGYI-T-24780/18
21×
átlátszatlan PVC/PCTFE//Al buborékcsomagolásban

OGYI-T-24780/19
28×
átlátszatlan PVC/PCTFE//Al buborékcsomagolásban

OGYI-T-24780/20
30×
átlátszatlan PVC/PCTFE//Al buborékcsomagolásban

OGYI-T-24780/21
42×
átlátszatlan PVC/PCTFE//Al buborékcsomagolásban

OGYI-T-24780/22
84×
átlátszatlan PVC/PCTFE//Al buborékcsomagolásban

OGYI-T-24780/23
90×
átlátszatlan PVC/PCTFE//Al buborékcsomagolásban

OGYI-T-24980/24
100×
átlátszatlan PVC/PCTFE//Al buborékcsomagolásban

A betegtájékoztató legutóbbi felülvizsgálatának dátuma: 2026. augusztus.
NNGYK/GYSZ/22034/2024

NNGYK/GYSZ/22036/2024

NNGYK/GYSZ/22037/2024


